
    AERODROM

  
    AERODROM

     

    U visini listaju se štampane stranice neba

Dolje carinik traži otisak prsta

pečat rodnog stabalca

na papiru za turističku vizu

    U licu mi sjaji žuti balkanski mjesec

Zaboravila sam ga ugasiti iznad oceana

    Obitelj pored mene ima više iskustva

Tužnu pentatoniku skrili su u rukav

Službeniku podastiru ogromne količine

kalifornijskog osmijeha

    Iza barikade nasmiješeni starci

s frizurama od šećerne vune

pružaju mi ruke i vode me u raj

  
    BIJEG

     

    Pobjegla sam u Ameriku od golubova

od stotinu ruku koje su se savijale

hvatale prolaznike u čas suočavanja

    Pobjegla sam pod nebo nisko kao u crkvi

U Ohiju sjela pod lipu

nabubrelu od neispečenih oblaka

    Nedovršen život

predala sam na carini

malenom Vijetnamcu koji me zagrlio

od sreće što sam mu propjevala dvije-tri riječi

na ruskom

  
    TERORIST

     

    točno je 18 sati u Minneapolisu

u dvorani za osumnjičene ja i punašna crnkinja

ona unosi „hranu, zmije i insekte“ u SAD

a ja sam siromašna udavača

gospodin Kai gleda me odozdo u oči

otvara moju torbu punu miraza

u njoj se bijeli sumnjivi rukopis

želi znati što će mi 200 papira natipkanih na čudnom jeziku

to je fascinantna rekonstrukcija života

našega Spasitelja, kažem u sebi

drhtim, znojim se

prihvaćam ulogu nevjeste-terorista

nakon sat vremena otključavaju vrata

posvuda miris palmina ulja

stopala propadaju do gležnja u aerodromski tapison

odbacujem željezne proteze iz domovine i

tonem u ružičastu milost

  
    RAJ

     

    sjedim u čekaonici C17 i čekam svoj avion

promatram mladu Sissy Spacek

u muškim cipelama i bijelim čarapama

u daljini iz jednog gomolja raste nekoliko nebodera

stabljike Minneapolisa

sijedi uvojci oblaka iza staklenog zida

izvan ove zgrade nema ljudi

samo srne koje pretrčavaju ispod lokalnog

aviona za Dayton

  
    KUĆA U MIAMISBURGU

     

    Cijele noći kukurikanje zrikavaca.

Nebo se savija oko zemlje.

Bog je familijaran i srdačno tapše

svoje goste.

    Krijesnice svijetle 120 wata.

    S Julijinog balkona promatram životinje.

Ljudi ovdje ne žive.

Ne žive ni u kućama ni u neboderima.

Spavaju u inicijalima tvrtke,

a zatim od stresa silaze u zemlju

gdje beru izvrnute plodove

s telegrafskih žica.

  
    BROD

     

    Sobe su hladne, bučne kao brodovi

Pramcem napreduju prema pučini

k središtu kontinenta

    Nikad ne silazimo s broda

Osim, katkad, kad padne mrak –

ulazimo u poljske trave do brade

pijemo gorko mlijeko koje potiče nesanicu

  
    AMERIČKO NEBO

     

    Giba se slijeva nadesno i odozdo prema gore.

    Ljudi su prepolovljeni orasi,

a bogovi promatraju. Njihove su prozirne kugle tihe

i tek katkad malo zasniježe u otvoren dlan.

  
    PONEDJELJAK

     

    Kao i obično, početkom tjedna,

silaze giganti s neba i jedu ljude.

    Zato u ovoj zemlji nema prolaznika.

    Uplašeni od oblaka i drveća,

ulaze u motorne ljuske i klize prostranim cestama.

    Drveće je ovdje pregolemo.

Ipak, cijelim korijenom stalo bi u američke

šalice za kavu.

Sićušne žene nose smotuljke djece iz kafića.

Ulaze u svoje pansione na kotačima.

Supruzi niotkuda.

    Sjedim iza staklenog zida.

Vani stablo upravo razgovara s Bogom.

  
    BIĆA IZA PULTA

     

    iza pulta u fast-foodu erotične oči bez boje

mirišu na procvalu lijesku

kad si nesretan i kad osjećaš morsku sol pod kapcima

službenik te blagoslovi jednom riječju

prelivenom šećerom

    ljudska dobrodošlica, poljubac, ugravirani su

u džepni molitvenik

pružen umjesto ruke iz straha od dubine i mraka

    pred tobom je dan bez žive duše

zrikavci su goleme amfore iz kojih šume

šifrirane poruke metuzalema

u Miamisburgu živimo s njima i s dostojanstvenim i glazbenim

drvećem

  
    VRAG

     

    Vrag je lišenost riječi,

ruka koja raste ni iz čega i već postaje

ljudska.

A dobrota, sveci, anđeli?

Oni su svjetlucave krijesnice koje,

ponegdje veličine mog palca – kao npr.

tu, u Ohiju – probijaju mrak, ulaze

kroz okanca koja su se stvorila,

naravno, u trenutku

iznenadne gluhoće.

  
    SVETAC

     

    Govor raste iz kostiju i neba.

Ometa dobrodušne korake.

Podmeće svecima koji ponekad koračaju zemljom.

Jedna vlat povlači ih natrag u rečenicu.

Polete li, znak je to nesvakidašnje milosti tišine,

iznenadne gluhoće

koja briše sve slojeve

sve otipkane govore.

Ipak čak ni sveci, ne, ne, ne nalaze

pravu riječ.

  
    IME

     

    Sve to piše u knjigama

u koje se odavno uselio Dijabolo.

Putnik bez domovine

u koferu nosi pidžamu i čisto rublje.

Sjeda za obiteljski stol i razgovara s dušama koje povremeno

iskoče iz tijela

ostavljajući prazan kostur.

  
    TAMNI GLASNIK

  
    TAJNA

     

    Sastavila sam grobnu tajnu

da ponekad, krišom, odem živjeti u drugu zemlju

u tuđoj kuhinji gulim češnjak i kuham kavu

odlazim do manastira i palim svijeću

iza plota sabor breza na gluhom jeziku

lice se podvaja u zrcalu

okruglo i tužno prevlači se zlatnim pojanjem

    noću napuštam tijelo, prste, svlačim koru

u hladnoj spavaonici vjetar nas dugom bradom pokriva

ujutro sam mlado drvo posađeno pred kućom

gola kost iz koje postaje dan

  
    PENELOPA

     

    Čekaonica puna produhovljenih glava

filozofskih očiju i frizura

Vitki starci u aktovkama nose gorke rečenice s talogom

Putujemo prema istoku

Drške za koje se hvatamo u aerodromskom autobusu

štapovi su mudraca zabodeni u zemlju

Postajem dio svečane pasije

Moja potraga za nepouzdanom ljubavlju

u ovom zboru tužnih čela dobiva smisao

najveće žrtve

U avionu gasimo plamenje i palimo ugljen

koji nas vodi do odredišta

u domovinu brižljivo prešanu i obećanu u knjigama

  
    KOLODVOR

     

    ljudi nose zamotuljke i kofere

i poput ježeva u mraku, u koloni prilaze vagonu,

ali neki od njih nestaju negdje usput, u rahloj tišini

između dviju država

u tami

što svija hladne jesenske šibe u srebrni muk

  
    RAVNICA

     

    Putnici oprezno sjedaju

na klupe od skaja odlažući kapute boje kupine i suhe trave

Vlak posrće u noć poput slijepog pastira

    U kupeu iz uglova suklja mrak koji se hrani bezvoljom

Uskoro ćemo, za pola sata, svi ujedno sljubiti lica uz prozore

u vlasti čudne vjere

da uz vlak, kroz anonimnu šumu

prateći naše osjećaje, čežnje, trče srne, divlje ptice

i bića koja se bude iz stabala

    Na znak dirigenta, izmučene utrkom utvara

glave klonu u san

    Mekana i crna ravan

dobiva ispupčine na kojima cvatu

noćni električni gradovi.

  
    SREĆA II

     

    Čak i u svem ludilu,

u olinjalom kaputu živčanog sloma

s kojeg vise tužni konci,

bila sam sretna.

Usne su mi nabubrile od lude rose,

kapljice sreće s mjeseca izbile na čelu.

Zalutala bova na hladnoj površini jezera,

uvelo sunce u bakinoj bašti,

otkotrljala se u noćno podne jabuka s otiskom lica

na dan kad meteori vise

s bijelog vrata.

    Iznad drvenog ulaza u manastir divlji rogovi sreće

zabijeni čavlima, natašte, s prvom svijećom

prstima ugašenom

na grančici stabla koje moli.

  
    ŠETAČ

     

    Parkom Herăstrău šeće Smrt

predivna, raskalašena duha

bijela, gozbena

Nebo otvoreno, proteže se

do u duboku prošlost

    Sjedim na klupi zagrljena šibljem

Kralježnica, u djetinjstvu otkinuta peteljka

Stišavaju se glasovi

Ptice se ukopavaju u zemlju

Jezero iza mojih leđa gusta čorba od algi

Što je tijelo manje, to lakše prolazi

kroz ušicu igle

  
    MEMENTO

     

    Duše, nezacijeljeni limuni.

Tko nam je kriv što naši stanovi

puni listanja i koračanja između soba

teško podnose odlazak.

Cigle se uruše u sebe, u knjige

prsti kojima su maslinasti plodovi

rasli između tipaka

sada silaze u mrak razgrnut ispod zemlje.

  
    NESANICA

     

    najednom, krovovi postaju plavi

noć se podvukla pod snježni pokrivač

odgovori na pitanja razlijevaju se u tamnoj tinti

na kamenu druge zemlje odmaram glavu

moja ljubav spava u susjednoj sobi

gdje raste crno drveće i crne ptice

nejasne i nepouzdane riječi na zimzelenom lišću

uskoro će se probuditi

u kuhinji će blistati njegove izvađene oči

na hladnom jeziku mulja izjavit će ljubav

daljini

plamenu koji se pali i gasi

sada spava, vida rane vodom iz mijeha noćnih orgulja

noć je malo pretjerala s crnilom

besani ukućani izvrću potamnjele dlanove

  
    TAMNI GLASNIK

     

    stvorio se nasred kamenih stuba

u bijeloj košulji od ljiljana

prstima dvostruko duljim od mojih posegnuo u džepić

pružio mi papir s pjesmom

pobjegao sam od tebe, kaže pjesma, kako bih došao k tebi

potom smo pobjegli od ljudi

u skromnom kafiću naručili tamno pivo

njegov se govor zapisivao u pergament neopisive važnosti

za povijest čovječanstva

tko sam bila ja? pretvorena u uho

u rijeku koja je u vlastitu trbuhu lovila nepoznate ribe

svijetleće motive upredene u kompliciran govor

tko je bio on? svečana pustinjska ptica

kojoj sam predala u kutiji svoje usne, ramena

jedno prema drugom hodali smo uz jezero

a iznad vode zelene od umora i plave od napete tišine

razapeli su limeni kostur

poput iznimno sustavne istine

  
    CRNO MORE

     

    u ponoć oslijepim i pretvorim se u ribu

što živi duboko ispod zemlje

sanjareći o šumu crne vode

o ljubavniku koji iskače iz vatre

u nepoznatu gradu

gdje unatrag se hoda u cipelama od algi

a crnokosi anđeo skuplja raspadnute osmijehe

i pokriva me do brade

moj tužni predak,

stablo koje se istrglo iz zemlje

da bi me u noći posjetilo

  
    PUSTINJSKA ABECEDA

  
    AMAJLIJE

     

    Ljudska lica su uokvirene amajlije.

Jedva uočljivi obrisi ljuljaju se u zraku,

privlače i odbijaju.

Prolaznicima nedostaju osnovne crte,

ruke se klate i pomno ih brišu.

Ljubav na prvi pogled

unosi suviše sunčeva svjetla

u centar, između obrva, a zatim se iz očiju izlijeva

diskretna lacrimosa.

U svetaca se lica pomaljaju iz indiga,

nikome se posebno ne nameću, osim srcu.

    Obrve uokviruju nejasni smisao

okorjelih zavodnika.

A tu i tamo neka ptica uleti u usta

i naseli se u čelu.

  
    FOTOGRAFIJA IZ 1932.

     

    Čovjek u kaputu stoji na gatu.

U sebi ima fotografiranu noć i dan.

Nož je pao u fotografiranu vodu.

Strah se smirio u

čovjekovim stopalima.

Svjetlost se u tom trenutku cakli

iz njegovih prozirnih cipela.

    U sivom ugljenu okvira njegove

oči kao školjke zaštićene

naočalama

upravo dovršavaju značenje fotografirano

u njegovoj duši.

  
    KUĆNA ŽIVOTINJA

     

    polako se krećem uz šuštanje

rasklapam novine, kuham kavu

u glavi nekoliko radiostanica

u trbuhu razuzdana glazba, orgulje,

    tipkam za radnim stolom,

a zatim kuham ručak: ribam i posipam

    zvoni telefon, kuća osluškuje ušima

iščekuje da poletim i kažem halo

    ali ja ostajem sjediti. Osjećam kako u meni

raste iracionalna ljubav

prema životinjama

    prelijeva se preko kuhinjskog namještaja

dok perem suđe

unutarnje suze od zelene tinte kaplju

    ne može se živjeti s tolikom ljubavlju

u divljoj šumi, otrovnice, flaute i ruke

    treba naučiti saditi i plijeviti

i krotiti

    pokušati kao običan čovjek

koji podvečer sklapa kapke u kuhinji

    jer ovaj dan postaje vječan poput hrasta

i dalje tone i tone

evo samo što ne doseže suprotan kraj

  
    BROJANJE

     

    Brojim godine na prste.

Četvrtak je, dan za samoću i nipošto

pretjerivanje s obavezama.

Dan za kućnu životinju

i rituale uz kavu, ne, bolje biljni čaj,

za piskaranje i čitanje,

za disanje brzo, hučanje kroz nos,

za zadržavanje daha i igranje prstima.

    Zima ulazi oprezno kroz prozor.

Pitam se što ću s njom, nije bijela ni krasna.

Njezina ljepša dvojnica živi u planini,

ima vatrenu, crnu srž

i Breughelova je inspiracija.

    Gradska sivosnježna djevojka nikome nije uzor.

Posve sama, broji godine,

budi se noću uz lupanje srca:

netko je ovdje, čovjek u obliku mraka.

  
    LASTAVICA

     

    Sjedila sam mu u krilu,

dodirivala njegove prste,

ali sam otvorivši usta samo zakričala.

Morala sam odletjeti, ptičje je srce počelo tući.

    Ruka je počela drhtati, potražila štap, upalila dnevnik.

Rukopis koji je brizgala mašina skrivena u plućima

počeo se tanjiti.

Izlegao se jedan sasvim pristojan strah.

  
    LJUBAV

     

    izlegla se iz kamena

izustila ooo

u gorku travu umiješala med iz očiju

i uskočila mi u dlan

koji sam pružila nepoznatom čovjeku

  
    MISLI SE ODMARAJU

     

    Misli se odmaraju na predmetima –

teške legnu na hrast, lake na listove lipe –

ili kao mehanizam pisaće mašine pod korom

kucaju

    Ljubavnicima odgovara takav način

života, gdje termiti prelaze preko neravnina

okorjelih ljubavnih formula

    opipati željezna slova

u sljepoočici dragog bića

uhvatiti posljednji od ubrzanih zareza

koji jure poput mrava iz usta –

ljubav je hladna i topla

    lijena na suncu

zapisana rutinskim rukopisom na posve

nezainteresiranom lišću

  
    MLADA VRANA

     

    Još nisam naučila razgovarati s pticama.

Jedna od njih, mlada vrana

na fotelji sjedi privijena uz svog pratioca.

Gledamo film na TV-u.

Moja leđa davno zakržljala,

povijena su i bole.

Krila, kao i ostali, držim u relikviji

na najvišem katu stambene katedrale.

    Jednog dana kad usvojim jezik svih

pernatih bića,

kad budem zrela da osim kosova i zimovki

prihvatim i vrane,

kad budem dovoljno bijela da mogu progutati munju

bit ću školjka

koja na svoj način spokojno živi s bićima.

  
    NEDJELJA

     

    Sati brzo prolaze

Okrugli poput žena u kaputima

koračaju ritmično

bez osobite ideje, u spokojnim cijelim notama

koje se neslužbeno zovu krumpiri

a riječ-cjelovita žitarica izgovara se

na izlazu iz crkve

    Već nekoliko nedjelja polako urastam u stol

primam se prstima koji se šire na sve strane

žare se na stolu

U nedjeljnu večer prsti poput sunčeva ostatka

pršljenovi na leđima

svjetionici koji gasnu

moduliraju u tihi namještaj

  
    OLUJA

     

    Iako je obavila svoje, presavila jablanove

nebu počupala kosu

mjesecu srž popila

i istrčala iz grada u vodenim cipelama

oluja je, čini se, nešto zaboravila

    Oblaci se ljuljaju lijevo, desno

ne mogu van iz nebeske zdjele

zatočeni su u tijelu kao i ja

Kukamo, grmimo u sebi

otvaramo stara cvileća vrata

iza kojih se stere zarasli

domaći mrak

  
    JEDNOROGI GRAD

     

    na dagerotipiji katedrala s jednim tornjem

stari grad čuči u magli

u tami zagrljene jednokatnice

sive oči jedva nešto prosijavaju kroz staklo

večer je, jednorogi grad mrmlja brojanice

netko šuška niz ulicu

u blatu ne odjekuju koraci, otiskuju se u bugačicu

a prsti propadaju kroz zidove

omekšale od šaputanja

    kuće koje su prevalile stoljeće

čuvaju kosture priča napisanih zlogukom abecedom

a mi prolaznici zagledamo u veže

kao u lavlja usta

puni vjere u svečanu povijest

u bijelu i časnu odoru djedova

uzvišenih čuvara duše

koji bijelom bradom prekrivaju sve grijehe

i sjene

  
    NJIH DVOJE

     

    Njegova duboka starost upisana negdje pokraj

Ne na licu, već u prstu koji ostaje iza rečenice

Njezina sklupčana mudrost

knjiga koju otvara

    hrani sovu i zimovku

Napravili su kuću od njegovih kostiju, stol, naslonjače

prozore od njezinih rebara, prstiju i očiju

i radioaparat od njezina disanja

  
    OLUJA II

     

    u sebi gulim posebno zelen plod

vani je savjest oprana od grada, ptice su se uzvile

prošla je ljetna oluja

no to nas ne spašava od nesreće koja je tek u oseci

sjedim za širokim stolom na kojem se može ležati

s desne strane je ogledalo

nadohvat ruke tegla meda i gusti sok

nesreća je samo nakratko izišla da odsiječe nokte i kosu

vraća se brzo, ne brini

no možda, možda donese neko slađe voće

  
    BURNA NOĆ

     

    nakon burne noći u kojoj se bogovi iz mašine

nisu pojavili

zoru čekam pokraj samostana

    u dvorištu šeta vrana u sivim hlačama

ispeglanim na crtu

    jutro je beznadno tamno

i jedini smisao nalazim u uvjerenju da je uz osobitu pažnju

moguće proučavati jezik

koji jedno drugoga, pomno pazeći na naglaske i duljine,

poučavaju vrana i iza sive ponjave skrivena

večernjača

  
    PISANJE NA TIPKAMA

     

    dok pišem na ovoj spravi

posao udaranja u slova ne razlikuje se puno

od uspinjanja na neku zimsku planinu

sa štapom i dobrom opremom

    kockasta slova su poput neosvojivih klisura

    pišem u rukavicama od grube vune

nos mi je crven kao u tibetanske seljančice

a tlo na kojem su ova ugažena slova

crno od tvrdoće

    premda su male šanse da ću se uspeti

    zastat ću kod prve kolibe

iz koje posvud suklja dim

odmorit ću se uz crni napitak iz samovara

    pa ću poći dalje po ledenim guturalima

koji se obično, tamo pri vrhu, grupiraju

u bijelu smrt

  
    PRVI SNIJEG

     

    stvari su zatočene

obukla sam ih u košulje zakopčane do brade

jer vani pada snijeg,

brige zarivene u nebo se truse, vrijeme im je,

vrijeme kad bog posprema radni stol

briše čarobnu prašinu

tepe stare jastuke

    divno je to doba, kad se posvećujemo sebi

a predmeti posvuda prekriveni plahtama

da ne smetaju vijcima,

emocijama, noktima

o koje se noću spotičemo

    hajde sad, ugasi plamen koji se još u drvetu izvija

ostavi razjapljene ruke stolca

i odi na svetkovinu

duhovi s neba sipaju papirnate poruke

nešto važno što su nam preci

zaboravili reći

  
    PUSTINJSKA ABECEDA

     

    mislim na neke ocvale riječi.

lako je to, kad sjedim za tuđim radnim stolom

u njegovu sustavu i ceremonijalnom redu

s vrlo dobrohotnom bistom od ebanovine

koju je otac donio iz Afrike

da mu prije spavanja mrmlja pustinjsku abecedu.

kad god sjednem za ovaj stol, slova se počinju

pisati u zraku

suhom iglom unajmljenih čarobnjaka.

duhovi manji od palca trčkaraju iz jednog

u drugi snop papira

penje se sreća iz dna kao vrela pjena mlijeka.

ne smijem nijednom gestom pokazati

koliko sam uzbuđena

jer roditelji sjede poput sufijskih

učenjaka proučavajući govore iz televizora

i neobična gesta mogla bi ih

ubaciti natrag u zabrinuta tijela.

samo tiho tiho kao mačak

piši pod nevidljivim plaštom

koji ti je od pustinjskih slova napravio

popodnevni dobri duh

  
    SREĆA

     

    sreća je sjediti na povišenom stolcu

odakle je dobar pogled na papire, olovke i uokvirene

fotografije na očevu radnom stolu.

sreća je pojesti tanjur majčina graha

i zatim se šepuriti po kući

kao kakav član Pickwickovih.

sreća je kad pritom još mogu

nazrijeti malo smeđeg perja što mi

raste po podlakticama

kao zimska mimikrija mudre životinje.

sreća je što je kuća prazna

i što tipkanje ovih slova postaje

najtajniji obred

sretnog čovjeka.

  
    LJUBAV STARACA

     

    Događa se da se susretnemo u gradu

u kaputima ukradenim od ptica

u sivim i otajnim mislima

koje se ispisuju suhom iglom po našoj koži

duž prstiju i kralježnice

    Događa se da se prepoznajemo kao dva starca

sa štapovima i drevnim poslanjem

u gradu koji su prerovali snažni osjećaji

    Na trgu dogodi se da se poljubimo

jezicima staraca, bez ikakvih kompleksa

dvije ptice pohabana perja

koje se pomoću štapova

spretno šeću po krovovima

  
    STROJEVI

     

    U ovoj knjizi na svakoj stranici

nalazi se kotač, šipka

ili vadičep.

U uhu papira okreće se

zaboravljeni vijak, tanak kao konac munje

– u svom zatvorenom, nepoznatom poslu

    U ovoj stranici, u ladicu jedne rečenice

možda ću pospremiti smokve

koje si mi donio.

    Ali, u svakom slučaju,

mašine koje se vrte u tajnim

utorima papira

radit će cijelu noć

i obavljati posao

o kojemu čovjek ništa ne zna.

  
    NARICALJKA

     

    Mogla bih cijelo jutro iskašljavati tamne pauke,

tako drage prijatelje nesanice, držače svijeća,

svoja nutarnja bića.

    U početku, bog nije pravio razliku: čovjek, riba, kopriva.

Otvorio bi sovine oči i gledao u prozirnu planinu.

    Ujutro, tamna šljiva neba širi se po tijelu.

Glava se okreće oko sunca i upisuje svoju starost

u drvene listove.

  
    POSTANAK PTICA

     

    Ptice su prvo bile nežive, zlatne.

Oči su im zatim stigle poštom iz morskih dubina,

perje je iz svoga jastuka poslao bog,

kljun je od trnja iz šume

    Rodile se jedne zore iz mraka

u tamnoplavom tijelu od rose

i pronašle stan u čovjekovu čelu

  
    SOBA

     

    prehodana tisućama koraka, cipelama

koje ostavljaju tragove raznih životinja

    na desetke krijesnica koje se pale i gase iz raznih

aparata i strojeva

    u sobi sjede i razgovaraju prsti

pružaju se ruke nevidljivih protagonista

    nešto raste iz hladnog kamina – nešto vitko,

pomno raspoređene drvene uspomene

ruže, periske,

voštanice

    soba ima zbirku poljubaca i ugriza o kojima

knjigovođa vodi brigu

    neka te ne zavaraju zatvoreni poklopci, ukočeni nogari

soba se obraća drveću iza prozora

neprevedeni razgovor lijepi se za magnetske vrpce

    čeka se da se udvarači ispremještaju i odlutaju van

    i ostave joj sve za sobom,

kompliciranu dušu i rečenice,

    u toplini prstiju

kucanje smrtne ure.

  
    NOĆNE JULIJE

  
    JULIJA

     

    bila je noć i ja sam napokon mogla biti

Julija koja je tražila ljubav u lišću i u površini

mora kraj hotela.

našla sam nekog mladića

ozbiljnog poput eshatologije, crne kose kao knjiga, bijelog lica

i očiju koje su se obećale onome svijetu.

skutrili smo se na hotelskom prozoru i udisali lovor.

zatim, kad je otkucalo vino u našim rukama

spustili smo se do mora i vijugali pored njega

ostavivši povijesna tijela dežurnom anđelu.

otišli smo u najcrnju šumu

pronašli tajni prolaz do morskog dna

gdje mi je pokazano kako dirigirati pticama

koje u noći poput plamenja zoblju morski pijesak.

u zoru, Julija je nestala iza tamne zavjese.

na zidovima su gorjela zlatna slova

koje je daleko sunce slalo utopljenim dušama.

dodirujući ih kradom uspela sam se na kat

gdje su se rojili umorni studenti glazbe, mladići

i djevojke, noćne Julije

  
    VIJESTI O PIJANISTIMA

     

    u gradu kojem ne smijem spomenuti ime

živi mladi pijanist.

sve što ima u sobi je veliki kauč, kao u

starim crnobijelim fotografijama.

u njegovu dušu ne može se ući – navode se usporedbe

s tajnim rimskim prolazima duboko

ispod živahne civilizacije.

    o njemu razmišljam svako jutro,

kao što ptica svako jutro ispjeva do-re-mi prije

češljanja svoje krijeste.

    njegova duša je, kažu usporedbe, raskošna

utroba neke mitske životinje.

    preostaje mi da, poput protagonista

zatočenog u biblijskoj ptici, svako jutro

ispjevam neku besmislicu

o čežnji za mladim pijanistom.

  
    VOKALIZA

     

    popodne čujem ptice.

dosad su poput školjaka šutjele

svojom jedinom nogom duboko ukopane

u mulj gradskog brujanja.

    a onda, točno u 16 sati,

kljun jedne školjke rastvorio se.

vokalni biser okomito je uzletio.

    stećci koje prolaznici

nose na glavama

odjednom su se uzvili u zrak.

svjetlost se zapalila u slovima.

  
    LUĐAK

     

    rijetko kad nailazimo na sretnika

koji je uspio otkriti nebesku ključanicu

    prepoznajemo ga po užarenim očima,

prevelike rukavice su mu promočile

i sve plamenje je ugasio

kako bi se u miru posvetio tajni

    priprema se, poput ludog učenjaka,

pucketa člancima, evo, sad će se sunovratiti

na divovski klavir s akordima

iz unutrašnjosti zemlje

    što će mu ovaj život? sklonio ga je

pokretom ruke

da mu ne smeta u posveti mraka,

bez ijedne pahulje, sam, iza vrata,

na drugoj strani

  
    DUŠINA VLAT

     

    popodne u jedan sviram

rasklapam noge, ruke, vratne kralješke

otrgnem iz zemlje u trbuhu jednu vlat dušine trave

i vrtim je između prstiju

    glazbalo je staro i škripi

kao stari hrastovi u šumi koji će se strovaliti

čim neka kratkodlaka životinjica pretrči preko

staračkih prstiju

u ponor šumske gluhoće

    u sobi se mrači

h-mol ljestvica hrapavom korom

prekriva zidove i strop

oči se vraćaju u dubinu odakle su nikle

kako bi u miru čitale dnevnik

koji u glazbenoj crnici ispisuju nokti hladne kiše

